
A PARP-1 hiányának hatása a szérum zsírsavösszetételére oxazolon-indukálta kontakt hiperszenzitivitási reakcióban

Bevezetés: A poli(ADP-ribóz) polimeráz (PARP) enzimcsaládba tartozó PARP-1 enzimről ismert, hogy befolyásolja a gyulladás mértékét oxazolon indukálta kontakt hiperszenzitivitási reakció (CHS) in vivo egérmodelljében. Arra a kérdésre kerestük a választ, hogy kísérleti egereink PARP-1 genotípusa befolyásolja-e a szérum zsírsavfrakcióinak összetételét.
Módszerek: PARP-1+/+ és PARP-1-/- egerek csoportjaiban (n = 6, csoportonként, 6-8 hónapos kor), borotvált hasi bőrön végzett 100 mikroliter, 20 g/dm3 koncentrációjú oxazolon-oldatos vagy tiszta oldószeres (aceton:olívaolaj 1:4 V/V) szenzitizáció után egy héttel váltottuk ki a hiperszenzitivitási reakciót szőrtelenített hátbőrön 100 mikroliter 5 g/dm3 koncentrációjú oxazolon oldattal. A kiváltás után 24 órával határoztuk meg a szérum foszfolipid-, triacil-glicerin- és szterin-észter frakcióinak zsírsavösszetételét.
Eredmények: A foszfolipid frakció 20:3n-6 értéke szignifikánsan kisebb volt a vadtípus kontrollcsoportjában a másik három csoporthoz képest (0,799 a,b,c [0,031] vs. 1,171a [0,133] vs. 1,028b [0,086] vs. 1,132c [0,283] (tömeg%, medián [IQR]; PARP-1+/+ kontroll vs. PARP-1+/+ CHS vs. PARP-1-/- kontroll vs. PARP-1-/- CHS, p <0,05)). A foszfolipid frakció 22:6n-3 értéke szignifikánsan magasabb volt a kontroll PARP-1-/- egerekben, mint a vad típusban (4,315a,b [0,515] vs. 4,958 [1,410] vs. 5,725a [0,567] vs. 5,735b [0,988]). A delta-6 deszaturáz enzim hatékonyságára jellemző hányados a triacil-glicerin frakcióban magasabb volt a génhiányos egerek szenzitizálása után, mint a két kontrollcsoportban ((18:3n-6 + 20:3n-6)/18:2n-6) (0,019a [0,003] vs. 0,028 [0,003] vs. 0,025b [0,005] vs. 0,030a,b [0,005]).
Következtetés: A PARP-1 deléciója befolyásolta a hosszú szénláncú, többszörösen telítetlen n-3 és n-6 zsírsavak szintézisét in vivo kísérletünkben. Mivel ezen zsírsavak a gyulladásos mediátorok előanyagaiként is ismertek, feltételezhető, hogy a szérum zsírsavösszetételében észlelt változás anti-inflammatórikus hatást gyakorolhat.

